b'\n_START_ARTICLE_\nJanko Leban\n_START_SECTION_\n\xc5\xbdivljenjepis\n_START_PARAGRAPH_\nLebanov o\xc4\x8de Valentin je dobil leta 1859 slu\xc5\xbebo na gori\xc5\xa1ki \xc5\xa1oli in tako se je Leban \xc5\xbee v rani mladosti preselil v Gorico, kjer je obiskoval ljudsko \xc5\xa1olo in 3 razrede gimnazije, prestopil nato na u\xc4\x8ditelji\xc5\xa1\xc4\x8de, dokon\xc4\x8dal prva dva razreda v Gorici, 3. in 4. pa v Kopru, kamor je bilo gori\xc5\xa1ko mo\xc5\xa1ko u\xc4\x8ditelji\xc5\xa1\xc4\x8de preme\xc5\xa1\xc4\x8deno. Po maturi 1877 je slu\xc5\xbeboval v Komnu (1877\xe2\x80\x931879), Lokvi (do jan. 1886), Avberu pri Se\xc5\xbeani (do febr. 1891), Begunjah pri Cerknici (do jul. 1896), Trebelnem (do avg. 1906) in Bukovici, kjer je bil okt. 1911 pred\xc4\x8dasno upokojen. Februarja 1916 mu je kot posledica kapi ohromela desna roka in noga, po \xc5\xbeenini smrti 1921 je na\xc5\xa1el pri usmiljenih bratih v Kandiji pri Novem mestu dosmrtno zavetje._NEWLINE_Leban je bil literarno mnogostransko delaven, sodeloval je pri raznih listih s pravim imenom ali s psevdonimi: Libijanski, Gradimir, Lucilius, Rodoljub, Carniolus, Tugomer, Slovanovi\xc4\x8d, Devoslav Brivski, Osamelec, Evterpovec, Tehomil, Amorosus, Juvenalis, Du\xc5\xa1an Mladinski, Satirik iz Olimpa, Slavko \xc5\xbdigosavi\xc4\x8d, Bodec, Sr\xc5\xa1en, Suli\xc4\x8dar in Uganikdo.\n_START_SECTION_\nDelo\n_START_PARAGRAPH_\nLeban je \xc5\xbee kot gimnazijski tretje\xc5\xa1olec je izdal po obsegu in vsebini skromno zbirko Pesni in povesti na posku\xc5\xa1njo (Gorica, 1871); kasneje pa je pesmi, leposlovne \xc4\x8drtice in pou\xc4\x8dne \xc4\x8dlanke je priob\xc4\x8deval v raznih listih. V Lebanovih pesmih prevladujejo vsakdanji motivi, najve\xc4\x8d z rodoljubno in pou\xc4\x8dno tendenco. Ve\xc4\x8d uspeha je dosegel z mladinskimi publikacijami: Iskrice, zbirka pesmi in povesti, ki so iz\xc5\xa1le v 3 snopi\xc4\x8dih (Lj. 1888\xe2\x80\x931892). _NEWLINE_Leban je pisal tudi \xc4\x8dlanke o pedago\xc5\xa1ki problematiki. Med njegovimi pedago\xc5\xa1kimi \xc4\x8dlanki so pomembnej\xc5\xa1i: Zakaj se naj muzika po pripravnicah skrbno goji? (1873), Kako U\xc4\x8diti branje v ljudski \xc5\xa1oli, da bo ta nauk v resnici ploden? (1878), Materni jezik v ljudski \xc5\xa1oli (1883), O pravopisju v slovenski ljudski \xc5\xa1oli (1898). _NEWLINE_Napisal je tudi ve\xc4\x8dje \xc5\xa1tevilo  biografij in nekrologov, med njimi o bratu Avgustu, ob odkritju Volari\xc4\x8devega spomenik, Andrej baron \xc4\x8cehovin itd._NEWLINE_Svojo prvo skladbico z lastnim besedilom, Veseli u\xc4\x8denec je objavil (1871). Napisal je nekaj cerkvenih skladb. Njegovo Zbirko cerkvenih pesmi za me\xc5\xa1ani zbor je kritika ugodno sprejela. Zadnja njegova zbirka skladb Doma\xc4\x8di glasi (Lj. 1922), vsebuje cerkvene pesmi za me\xc5\xa1ani zbor. Razen tega je uredil in izdal ve\xc4\x8d skladb brata Avgusta, v rokopisu pa so mu ostale \xc5\xa1e razne lastne cerkvene in posvetne skladbe._NEWLINE_Po njem se danes imenuje ulica v Novem mestu.'